Слово на съдия Светослава Колева, произнесено на Учредителното събрание на Асоциацията на жените съдии в България, 04.07.2026г., гр. Варна
Уважаеми колеги,
Днес сме се събрали, за да поставим началото на Асоциацията на жените съдии в България.И бих искала да започна с нещо лично.
Да се опитам да обясня защо аз днес съм в тази зала.
Когато за първи път чух идеята за създаването на подобна асоциация, първата ми реакция не беше възторг.
Напротив.
Първият въпрос, който си зададох, беше:
Защо?
Нужна ли е още една професионална организация?
И защо точно сега?
Първоначално си мислех, че подобна асоциация трудно би намерила своя смисъл в България.
Защото жените съдии в България не са лишени от права.
Напротив.
Българският закон не прави разлика между съдия мъж и съдия жена. Имаме равни права, равни възможности за професионално развитие и равен достъп до кариерно израстване. Законодателството ни защитава и подкрепя майчинството, защото е разбрало, че обществото има нужда едновременно от добри съдии и от добри майки.
Това е ценност, която трябва ясно да признаем.
И тогава си зададох следващия въпрос.
Ако не се събираме, за да извоюваме права, които вече имаме, тогава защо се събираме?
И именно тогава започнах да осъзнавам, че смисълът на тази асоциация не е в това да получава.
Нейният смисъл е в това да дава.
Не да търси привилегии.
А да създава общност.
Не да поставя нови разделителни линии.
А да изгражда мостове.
Не да противопоставя жените на мъжете.
А да постави в служба на българското правосъдие онова, което жените съдии могат да дадат със своя професионален и житейски опит.
Защото равните права не означават еднакъв житейски опит.
Да бъдеш съдия не е лесно...
Всеки ден решаваме човешки съдби. От нас се очакват знания, безпристрастност, независимост, устойчивост и смелост да прилагаме закона така, както го разбираме, а не така, както обществото очаква.
Наказателните съдии сред нас ежедневно отстояваме един от най-великите принципи на правовата държава – че всеки обвиняем е невинен до доказване на противното. Това е основа на справедливия процес и никога не бихме поставили този принцип под съмнение.
И все пак понякога оставаме с усещането, че в обществения разговор към съдията действа една негласна обратна презумпция – че е некомпетентен, зависим или непочтен, докато не докаже обратното.
Тази нагласа не наранява само отделния съдия.
Тя отслабва доверието в независимия съд.
А последиците от нея ние виждаме всеки ден – в съдебната зала, в отношението към институцията, в очакването съдът да потвърди предварително формирани обществени очаквания, вместо спокойно и безпристрастно да установи истината.
Не е лесно и да бъдеш жена.
Животът често очаква от жената едновременно да бъде професионалист, майка, съпруга, дъщеря, приятел; човекът, който се грижи, който свързва хората, който създава спокойствие около себе си.
Жената съдия живее едновременно в тези два еднакво взискателни свята.И може би именно затова жените толкова добре разбират, че истинската сила не е в избора между тях, а в способността да ги съчетаят.
В професионалния свят, който изисква твърдост, принципност и вярност към закона.
И в личния свят, който изисква обич, търпение, съпричастност и грижа.
Тези два свята не се изключват.
Те се срещат в една личност.
И именно тази среща изгражда качества, които могат да бъдат ценен принос към правосъдието.
Аз не вярвам в противопоставянето между мъжете и жените.
Не вярвам, че съществува по-добър или по-силен пол.
Вярвам, че сме различни и че за това има причини. Различни сме, за да се допълваме.
Природата ни е поверила най-голямото чудо – създаването на живота. Не на единия пол, а на двата заедно.
Същевременно жените отглеждат не само дъщери.
Те отглеждат и синове.
Възпитават бъдещите жени и бъдещите мъже.
Различието никога не е било причина за разделение.
То е начин да съществува равновесие.
Вярвам, че същото важи и за професионалната общност.
Различният житейски опит не ни разделя.
Той ни прави по-богати.
Има още една причина, поради която вярвам в смисъла на тази асоциация.
В последните години в професионалната ни общност твърде често разговаряме чрез противопоставяне.
Понякога оставаме с впечатлението, че трябва да принадлежим към едни или към други кръгове.
Че различното мнение е повод за разделение, а не за разговор.
Аз не искам това.
Не бих искала и нашата асоциация да бъде създадена като още един лагер.
Не бих искала някой да се чувства длъжен да мисли по определен начин, за да принадлежи към нея.
Защото съдиите не дават клетва за вярност към идеи.
Те дават клетва за вярност към закона.
Убедена съм, че почтеността няма организационна принадлежност.
Компетентността няма организационна принадлежност.
Независимостта няма организационна принадлежност.
Те принадлежат на отделния съдия.
И бих искала Асоциацията на жените съдии в България да бъде място, в което човек не е ценен, защото мисли като останалите.
А защото е готов да разговаря с останалите.
Защото умее да слуша.
Защото уважава различното мнение.
Защото знае, че силната професионална общност не се изгражда върху еднаквостта, а върху взаимното уважение.
Има още нещо, което ми се струва особено важно.
Всяка професия се нуждае от приемственост.
Законът може да бъде научен.
Практиката може да бъде натрупана.
Но професионалната мъдрост се предава.
От човек на човек.
От съдия на съдия.
Бих искала тази асоциация да бъде място, в което младият съдия (независимо от неговия пол), когато прекрачва прага на съдебната зала с неизбежното притеснение дали ще се справи, да знае, че не е сам или сама.
И същевременно място, в което съдията с двадесет и пет години професионален опит да знае, че този опит е нужен и уважаван.
Не защото едните знаят повече от другите.
А защото едните носят енергията на началото.
А другите – спокойствието на преживяното.
Правосъдието има нужда и от двете.
Надявам се младите съдии след години да не казват: „Справих се сама.“
А да могат да кажат:„Имаше кой да ми подаде ръка.“
И след време те самите да подадат ръка на следващите.
Ето защо създаваме тази асоциация.
Не за да искаме повече.
А защото вярваме, че е време да дадем.
Да работим за повече обществено доверие в правосъдието.
Да подкрепяме младите съдии.
Да пазим високите етични стандарти.
Да бъдем активен участник в обществения разговор за върховенството на закона, човешките права и бъдещето на правораздаването.
Да бъдем общност, която не само пази традициите, но и има смелостта да посрещне бъдещето. Именно към такива цели – обществено доверие, независимост на съда, етика, професионално развитие, подкрепа на младите съдии, международно сътрудничество и подготовка за технологичните промени – е насочен и проектът на устава.
Иска ми се след години за Асоциацията на жените съдии в България да не се говори просто като за организация на жени.
А като за общност, която е успяла да събира във време на разделение и противопоставяне.
Да разговаря, когато други са отричали възможността да съществува друга истина.
Да подава ръка, когато някой е имал нужда от подкрепа.
Да създава доверие, когато е било най-трудно.
Защото вярвам, че призванието на жената никога не е било да надделява. Нейното призвание е да създава, да свързва и да съгражда. Ако успеем да превърнем тези качества в култура на нашата професионална общност, ще спечелят не само жените съдии. Ще спечелят всички съдии. Ще спечели българското правосъдие. Ще спечели българското общество.А това е най-смислената причина една професионална общност да съществува.
Благодаря ви.

